På retssagens dag fire var det blevet tid til, at sagens forsvarer og anklager skulle føre deres afsluttende bemærkninger, inden der falder skyldkendelse 24.maj. - Var det et uheld, eller var det en planlagt forbrydelse, da en 41-årig kvinde blev skudt i hovedet og mistede livet som følge heraf? Det er et af de spørgsmål, Mette Bendix, der er specialanklager ved Nordjyllands Politi i dag har bedt Retten i Aalborg om at tage stilling til. Selv er hun ikke tvivl. - Det var den tiltaltes hensigt, at hans ekskone skulle dø den dag. Det var planlagt, siger hun henvendt til sagens nævninge. - I dag slår jeg hende ihjel Anklageren mener, der er flere omstændigheder, der bakker hendes påstand op. Blandt andet det faktum, at den tiltalte samme morgen havde beskrevet sine mørke planer i en besked til sin nevø. - I dag slår jeg hende ihjel. Bare så du ved det. Jeg er totalt klar, havde han skrevet og fortsat: - Hvis hun laver det mindste ballade, får hun en kugle for panden. Jeg joker ikke. Hvortil nevøen havde svaret: - Nu skal du ikke gøre noget dumt. Medbragte pistol Den tiltalte har ellers tidligere forklaret, at han havde en pistol med, fordi han ville true sin ekskone. Ikke fordi han havde tænkt sig at skyde hende. Men den forklaring køber anklageren ikke. Hun mener, at pistolen er et tydeligt bevis for, at der var hensigt bag gerningen. - Pistolen havde et fyldt magasin, og den var klar til at skyde. Hvis han bare ville true, kunne han have taget en tom pistol med, siger Mette Bendix. Derudover mener hun også, at hans egne ord i situationen vidner om, at han havde til hensigt at slå ekskonen ihjel. Som han stod der foran hendes hjem, og rettede pistolen mod hendes ansigt sagde han: - Jeg har fået nok nu. Det slutter her. Og så skød han hende. Skærpende omstændigheder Der er ingen tvivl om, at det var den 53-årige, der dræbte sin ekskone. Det har han selv indrømmet, og der var også flere af den dræbte kvindes naboer, der overværede drabet, som tog sted udenfor den opgang på Skelagervej i Aalborg, hvor kvinden boede med sine to børn på seks og otte år. Også de to børn var til stede, da deres far skød deres mor, og det er én af flere omstændigheder, der skærper situationen, og dermed også kan få en betydning for straffens længde. I forbindelse med bevisførelsen er en videooptagelse af drabet blevet afspillet for sagens dommere og nævninge. - Vil vi nogensinde glemme billederne af den lille dreng, der står der og siger "nej far", "stop far", og som prøver at beskytte sin mor, spørger Mette Bendix retorisk ud i lokalet og fortsætter: - En ting er sikkert - børnene glemmer det aldrig. De er mærket for livet, siger hun. En af drengene prøvede at skubbe farens hånd væk, men alligevel affyrede den 53-årige pistolen. - Når man ikke lader sig påvirke af børnenes tilstedeværelse, så er det fordi, man på forhånd har besluttet sig for at udføre den her handling, siger Mette Bendix resolut. Alene det, at man benytter et skydevåben i det offentlige rum er en skærpende omstændighed forklarer hun. Overvågning, chikane og trusler - Jeg var desperat, og jeg var langt ude. Sådan har den tiltalte tidligere forklaret ved Retten i Aalborg. Ifølge den tiltalte selv, var det ren og skær desperation over ikke at have nok samvær med sine børn, der førte til, at han skød og dræbte sin ekskone 17. september 2021. Anklageren mener dog, at det snarere var en kamp mod ekskonen end det var en kamp om børnene. - Gjorde han det her fordi, han ville se børnene, eller fordi han ikke er vant til at blive trodset af kvinder? spøger Mette Bendix. Den 53-årige har tidligere forklaret, at han mødte sin ekskone på en datingapp i slutningen af 2010, og at de første år med hende, var den lykkeligste tid i hans liv. Parret blev gift i 2011, og sammen fik de i de efterfølgende år to drenge. Seks år efter brylluppet gik forholdet i stykker, og parret blev skilt i 2017. Den 53-årige har tidligere fortalt i retten, at det til en begyndelse gik fint med at kommunikere og med at dele samværet med deres to drenge. Men på et tidspunkt begyndte samarbejdet at gå skævt. Omdrejningspunktet for konflikterne var den 53-åriges store interesse for sin ekskones kærlighedsliv. Han var meget interesseret i at følge med i, om hun fik en ny kæreste, har vidner med relation til den dræbte forklaret. Overvågning, trusler og chikane førte til, at den 41-årige kvinde i 2018 fik et tilhold mod sin eksmand, der forbød ham at opsøge og kontakte hende. - (..) Enten tager du mit liv, eller jeg tager dit. Jeg gør det med glæde. Mit liv er intet værd uden mine børn, som du vil tage fra mig, skrev den 53-årige blandt andet til sin ekskone i en email i april 2020. Gik med perberspray og kniv Gang på gang overtrådte den 53-årige tilholdet til sin ekskone. Også dette mener Mette Bendix, er en skærpende omstændighed. - Fordi hun havde fået børn med tiltalte, så skulle hun leve sit liv i frygt. En meget berettiget frygt, skulle det vise sig, siger anklageren. Da han slog hende ihjel var den 53-årige allerede tiltalt for en række ulovlige forhold vedrørende sin adfærd omkring kvinden, og hvis han ikke havde dræbt hende 17. september 2021, skulle han have været for Retten i Herning 11 dage senere, hvor han var tiltalt for chikane, trusler og overtrædelse af tilholdet mod kvinden. Den 41-årige kvinde havde fået en overfaldsalarm af Nordjyllands Politi, som hun aktiverede, da den 53-årige dukkede op. Derudover havde hun både en peberspray og en kniv i sin taske, men ingen af delene fik hun gavn af. Han er klar til at tage konsekvensen - Min klient er uendelig ked af det, han har gjort, og han er klar til at tage konsekvensen. Sådan lyder det fra den tiltaltes forsvarer, Jens Rask, da han får ordet. Det lader også til at være en nedkæmpet mand, der er mødt frem på retsdagens dag fire. Det meste af tiden bruger den tiltalte med hovedet i hænderne, og resten af tiden har han blikket rettet stift ned mod bordet. Forsvarerens procedure er væsentligt kortere end anklagerens, og det er hovedsageligt fordi, den tiltalte allerede har erkendt de mest alvorlige forhold i anklageskriftet. Jens Rask mener dog ikke, det er bevist, at den tiltalte før drabet udsatte sin ekskone for psykisk terror, og derfor nedlægger han påstand om frifindelse i de forhold, der vedrører dette. - Enhver rimelig tvivl skal komme den tiltalte til gode, minder han retssalen om. Onsdag 24. maj. bliver der afsagt skyldskendelse, og den endelige dom falder 30. maj.

Referat:
Retssagen mod den 53-årige mand, der er tiltalt for at have dræbt sin ekskone for øjnene af deres to børn, nærmer sig sin afslutning.